b'\n_START_ARTICLE_\nLev Vigotski\n_START_SECTION_\nDelo\n_START_PARAGRAPH_\nVigotski sodi med utemeljitelje koncepta socialne kognicije. \xc4\x8ceprav velja za psihologa, ka\xc5\xbee izpostaviti mnogo \xc5\xa1ir\xc5\xa1i obseg njegovega interesa. Njegovo disciplinarno "ume\xc5\xa1\xc4\x8denost" nakazuje dejstvo, da je \xc5\xa1tudij za\xc4\x8del na medicini, da je ta \xc5\xa1tudij kmalu zapustil in diplomiral na pravu, znanje pa je nabiral \xc5\xa1e kot \xc5\xa1tudent zgodovine in filozofije. Leta 1925 je doktoriral na podro\xc4\x8dju psihologije umetnosti, ki je tudi sicer - posebej podro\xc4\x8dje gledali\xc5\xa1\xc4\x8da, literature in jezika nasploh - predstavljala eno njegovih trajnih podro\xc4\x8dij interesa. V dvajsetih letih 2O. stoletja se je v sovjetski Rusiji priklju\xc4\x8dil krogu reformatorjev \xc5\xa1ole, ki je sku\xc5\xa1al razviti nov \xc5\xa1olski sistem. Krog reformatorjev \xc5\xa1ole sta vodila Nade\xc5\xbeda Krupska in takratni minister za \xc5\xa1olstvo Anatolij Luna\xc4\x8darski._NEWLINE_Z namenom znanstveno podpreti reformne posege se je Vigotski zavzemal za oblikovanje nove znanosti o razvoju otroka - pedologije. V njenem okviru je razvil ve\xc4\x8d konceptov. Poznane so njegove konceptualizacije razvojnih stopenj otroka (ob naslonitvi na Piageta jih je denaturaliziral); osnovnih in vi\xc5\xa1jih oblik mi\xc5\xa1ljenja; povezave mi\xc5\xa1ljenja in govora; pomena okolja za razvoj osebnosti (pomena pristonosti idealnih form v okolju) itd. V polju edukacije je posebej poznan po konceptu obmo\xc4\x8dja bli\xc5\xbenjega razvoja. Obmo\xc4\x8dje mogo\xc4\x8dega oz. bli\xc5\xbenjega razvoja (rus.\xc2\xa0\xc2\xbb\xd0\xb7\xd0\xbe\xd0\xbd\xd0\xb0 \xd0\xb1\xd0\xbb\xd0\xb8\xd0\xb6\xd0\xb0\xd0\xb9\xd1\x88\xd0\xb5\xd0\xb3\xd0\xbe \xd1\x80\xd0\xb0\xd0\xb7\xd0\xb2\xd0\xb8\xd1\x82\xd0\xb8\xd1\x8f\xc2\xab) pomeni obmo\xc4\x8dje spoznavanja (re\xc5\xa1evanje nalog, problemov, razumevanje besedil...), ki ga otrok z dolo\xc4\x8deno stopnjo spoznavnega razvoja lahko dose\xc5\xbee le s pomo\xc4\x8djo odraslega (ali tudi s pomo\xc4\x8djo sovrstnika, ki je spoznavno bolj razvit), ne more pa ga dose\xc4\x8di sam._NEWLINE_Vigotski izrazito poudarja pomen odraslega v razvoju otroka (vpliv okolja). V nasprotju z danes pogostim zavra\xc4\x8danjem pomena u\xc4\x8diteljev za spoznavni razvoj otrok (kot eden od utemeljiteljev socialnega konstruktivizma) trdi, da je razvoj intelektualnih sposobnosti v veliki meri odvisen od vodstva, usmerjanja in razlage u\xc4\x8diteljice, u\xc4\x8ditelja._NEWLINE_Trdi, da je razvoj intelektualnih sposobnosti v veliki meri odvisen od dialoga z u\xc4\x8diteljem, mentorjem. Po njegovem tako vi\xc5\xa1ji miselni procesi najprej potekajo kot socialna interakcija, \xc5\xa1ele nato se internalizirajo kot miselni procesi posameznika.'